RÅDETS BESLUTNING af 19. december 1997 om indførelse af et EF-handlingsprogram for civilbeskyttelse (98/22/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 235,

under henvisning til forslag fra Kommissionen (1),

under henvisning til udtalelse fra Europa-Parlamentet (2),

under henvisning til udtalelse fra Det Økonomiske og Sociale Udvalg (3),

under henvisning til udtalelse fra Regionsudvalget (4), og

ud fra følgende betragtninger:

Fællesskabets indsats på dette område siden 1985 har gjort det muligt gradvist at iværksætte et samarbejde mellem medlemsstaterne; de resolutioner, der er vedtaget siden 1987 (5), udgør grundlaget for dette samarbejde;

EF-samarbejdet inden for civilbeskyttelse medvirker til at virkeliggøre traktatens målsætninger, bl.a. ved at fremme solidariteten mellem medlemsstaterne, forbedre livskvaliteten og bidrage til bevarelse og beskyttelse af miljøet;

ifølge EF-programmet for politik og handling i forbindelse med miljø og bæredygtig udvikling (6), som Kommissionen har forelagt, skal Fællesskabets indsats forøges inden for civilbeskyttelse og miljøkatastrofer;

indførelse af et EF-handlingsprogram med støtteforanstaltninger vil bidrage til på en mere effektiv måde at udvikle samarbejdet på dette område; et sådant program skal i vid udstrækning tage udgangspunkt i de erfaringer, der allerede er gjort på dette område;

det er vigtigt at forberede de ansvarlige for og de involverede i civilbeskyttelse i medlemsstaterne, således at beredskabet forbedres;

det er ligeledes vigtigt at iværksætte foranstaltninger, der er rettet mod de europæiske borgere, navnlig for at øge deres selvbeskyttelse;

det faste net af nationale civilbeskyttelseskorrespondenter vil fortsat spille en aktiv rolle i sager vedrørende civilbeskyttelse;

der skal nedsættes et udvalg bestående af repræsentanter for medlemsstaterne, som skal bistå Kommissionen med gennemførelsen af denne beslutning;

i overensstemmelse med nærhedsprincippet støtter og supplerer fællesskabssamarbejdet de nationale politikker for civilbeskyttelse for at øge deres effektivitet; gensidig udveksling af erfaringer og gensidig bistand vil bidrage til at begrænse tab af menneskeliv, tilskadekomst samt økonomiske og miljømæssige skader overalt i Fællesskabet;

regionerne i Fællesskabets yderste periferi og de isolerede regioner bør være genstand for særlig opmærksomhed på grund af de særlige forhold, der gør sig gældende dér;

programmets varighed bør begrænses til to år (1998 og 1999);

der anføres i denne beslutning et finansielt referencegrundlag som omhandlet i punkt 2 i Europa-Parlamentets, Rådets og Kommissionens erklæring af 6. marts 1995 for hele programmets varighed, uden at dette berører budgetmyndighedens beføjelser i henhold til traktaten;

traktaten indeholder ikke anden hjemmel for vedtagelsen af denne beslutning end artikel 235 -

VEDTAGET FØLGENDE BESLUTNING:

Artikel 1

Der fastlægges et EF-handlingsprogram for civilbeskyttelse (i det følgende benævnt »programmet«), der skal bidrage til beskyttelse af personer, miljø og ejendom i tilfælde af naturkatastrofer eller teknologiske katastrofer, uden at dette berører medlemsstaternes interne kompetencefordeling.

Programmet skal støtte og supplere medlemsstaternes indsats inden for rammerne af deres civilbeskyttelsesforanstaltninger på nationalt, regionalt og lokalt plan samt lette samarbejdet mellem medlemsstaterne på dette område.

Dette program omfatter ikke nogen foranstaltninger, der tager sigte på at harmonisere medlemsstaternes love og administrative bestemmelser eller opbygningen af det nationale beredskab i medlemsstaterne.

Artikel 2

1. Programmet begynder den 1. januar 1998 og slutter den 31. december 1999.

2. Der vedtages efter proceduren i artikel 4 og på grundlag af bl.a. de oplysninger, medlemsstaterne forelægger Kommissionen, en plan for gennemførelsen af programmet, som gælder for to år og tages op til revision hvert år.

Det finansielle referencegrundlag til gennemførelsen af programmet er på 3 mio. ECU.

De årlige bevillinger godkendes af budgetmyndigheden inden for rammerne af det finansielle overslag.

3. Foranstaltningerne under programmet, finansieringen og den vejledende fordeling af midlerne findes i bilaget.

Artikel 3

1. Planen for gennemførelsen af programmet skal omfatte de enkeltforanstaltninger, der skal træffes.

2. Valget af enkeltforanstaltninger baseres navnlig på følgende kriterier:

a) bidrag til at mindske risiko og skade for personer, miljø og ejendom i tilfælde af naturkatastrofer eller teknologiske katastrofer

b) bidrag til at forbedre forberedelsen af de personer, der er involveret i civilbeskyttelsen i medlemsstaterne, for at øge deres interventionsmuligheder

c) bidrag til forbedring af interventionsteknikker og -metoder: pilotprojekter

d) bidrag til oplysning, uddannelse og bevidstgørelse af borgerne for at øge deres selvbeskyttelse.

3. Hver særforanstaltning gennemføres i nært samarbejde med de kompetente myndigheder.

4. Hver foranstaltning skal bl.a. baseres på resultaterne af Fællesskabets og medlemsstaternes forskning på relevante områder.

5. Kommissionen og medlemsstaterne sikrer programmets sammenhæng med andre EF-foranstaltninger.

Artikel 4

Kommissionen bistås ved programmets gennemførelse af et udvalg, der består af repræsentanter for medlemsstaterne, og som har Kommissionens repræsentant som formand.

Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster. Det udtaler sig med det flertal, der er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Ved afstemninger i udvalget tillægges de stemmer, der afgives af repræsentanterne for medlemsstaterne, den vægt, der er fastlagt i nævnte artikel. Formanden deltager ikke i afstemningen.

Kommissionen vedtager foranstaltninger, der straks finder anvendelse. Hvis de ikke er i overensstemmelse med den af udvalget afgivne udtalelse, underrettes Rådet dog straks af Kommissionen om disse foranstaltninger. I så fald:

a) udsætter Kommissionen gennemførelsen af de foranstaltninger, den har truffet afgørelse om, i et tidsrum på tre måneder regnet fra datoen for underretningen

b) kan Rådet med kvalificeret flertal træffe anden afgørelse inden for det tidsrum, der er nævnt i litra a).

Artikel 5

Kommissionen foretager hvert år en evaluering af forløbet af gennemførelsen af planen, og forelægger det i artikel 4 omhandlede udvalg en skriftlig rapport herom.

Artikel 6

Denne beslutning anvendes fra den 1. januar 1998.

Artikel 7

Denne beslutning er rettet til medlemsstaterne.

Udfærdiget i Bruxelles, den 19. december 1997.

På Rådets vegne

F. BODEN

Formand

(1) EFT C 142 af 8. 6. 1995, s. 19, og EFT C 202 af 12. 7. 1996, s. 9.

(2) EFT C 141 af 13. 5. 1996, s. 258.

(3) EFT C 301 af 13. 11. 1995, s. 3.

(4) EFT C 100 af 2. 4. 1996, s. 111.

(5) EFT C 176 af 4. 7. 1987, s. 1; EFT C 44 af 23. 2. 1989, s. 3; EFT C 315 af 14. 12. 1990, s. 1 og s. 3; EFT C 198 af 27. 7. 1991, s. 1; EFT C 313 af 10. 11. 1994, s. 1.

(6) EFT C 138 af 17. 5. 1993, s. 5.

BILAG

>TABELPOSITION>